**Skaidrojumi par nosacījumiem, kuriem izpildoties, aktivitātes sporta, kultūras un izglītības jomā var tikt kvalificētas kā saimnieciskas vai nesaimnieciskas darbības**

Lai nodrošinātu, ka, plānojot valsts atbalstu, t.sk. grantu vai nodokļu atvieglojumu veidā, subjektam, kas veic saimniecisko darbību (piedāvājot preces vai pakalpojumus tirgū), netiktu radīta negodīga konkurence attiecībā pret citiem uzņēmumiem (saimnieciskās darbības veicējiem), kas veic līdzīgas darbības tirgū, ir jāievēro, lai netiek pārkāpti valsts (komercdarbības) atbalsta kontroles nosacījumi[[1]](#footnote-1).

**Materiāla mērķis ir īsi skaidrot specifiskus nosacījumi, kas jāņem vērā, plānojot atbalstu sporta, kultūras un izglītības jomā**, proti, kad darbības konkrētajās jomās ir kvalificējamas kā saimnieciskā vai nesaimnieciskā darbība komercdarbības atbalsta kontekstā, taču attiecībā uz tālākām darbībām valsts (komercdarbības) atbalsta sniegšanā, t.i. vai atbalsts saimnieciskai darbībai kvalificējas kā komercdarbības atbalsts, un, ja kvalificējas, kādas darbības jāveic, piemērojot kādu no valsts atbalsta regulējumiem, lūdzam skatīt materiālos [Valsts atbalsta vadlīnijas](https://www.fm.gov.lv/lv/media/507/download), [Infografika "Kā konstatēt komercdarbības atbalstu?"](https://www.fm.gov.lv/lv/media/7832/download), [Rokasgrāmata de minimis atbalsta piešķiršanai](https://www.fm.gov.lv/lv/media/520/download), [NVO saimnieciskā darbība valsts atbalsta izpratnē (29.07.2021)](https://www.fm.gov.lv/lv/media/7756/download), kas publicēts Finanšu ministrijas mājas lapā sadaļā “Komercdarbības atbalsta kontrole” → “Skaidrojošie materiāli”.

Plānojot piešķirt atbalstu, vispirms ir jāskatās, **vai vispār subjekts pretendē uz atbalstu saimnieciskai darbībai, t.i., vai subjekts plāno gūt ieņēmumus/atlīdzību** (t.sk. finansējumu no publiskajiem līdzekļiem) par pakalpojumu sniegšanu (t.sk. reklāma); tirdzniecību; darbu izpildi; preču ražošanu?

**Ja atbilde ir “NĒ”** - secinājums: subjekts neveiks saimniecisko darbību.

**Ja atbilde ir “JĀ” -** jāpārbauda šādi aspekti atbilstoši specifiskajai situācijai darbībām konkrētās nozarēs:

***a) vai ieņēmumi no izglītības*** *(sk. detalizētu skaidrojumu 1.sadaļā)* ***un kultūras (****sk. detalizētu skaidrojumu 2.sadaļā)* ***pakalpojumiem (dalības vai mācību maksas, biļešu tirdzniecība, utt.) sedz lielāko daļu (vairāk kā 50%) no konkrētā pakalpojuma faktiskajām izmaksām?***

***(skaidrojums:*** ja ieņēmumi no pakalpojuma sedz mazāko daļu no kopējām pakalpojuma izmaksām, šādu samaksu nevar uzskatīt par reālu atlīdzību par sniegto pakalpojumu un pēc būtības tā nav saimnieciskā darbība, sk. detalizētu skaidrojumu 1. un 2.sadaļā).

***b) vai, veicot darbības un sniedzot pakalpojumus sporta nozarē, tie saistāmi ar darbībām profesionālajā sportā?***

***(skaidrojums:*** profesionālo sporta klubu darbība ir saimnieciskā darbība, savukārt, nesaimnieciskā darbība ir, piemēram, amatieru sports, jauniešu trenēšana, sk. detalizētu skaidrojumu 3.sadaļā).

**Ja atbilde ir “NĒ”** - secinājums: subjekts neveiks saimniecisko darbību komercdarbības atbalsta kontroles regulējuma kontekstā

**Ja atbilde ir “JĀ”** - secinājums: subjekts veiks saimniecisko darbību.
*NB! Jāņem vērā, ka subjekta nesaimnieciskās darbības līdzekļiem un subjekta saimnieciskās darbības ieņēmumiem jābūt uzskaitāmiem un nodalītiem.*

Tikai gadījumā, ja tiek secināts, ka valsts atbalsts ir saistīts ar atbalstu saimnieciskām darbībām, tālāk ir jāvērtē, vai vienlaikus izpildās visas četras Komercdarbības atbalsta kontroles likuma (KAKL) 5.pantā noteiktās valsts atbalsta pazīmes, un, ja tās visas vienlaikus izpildās, jāpiemēro komercdarbības atbalsta regulējums.

1. ***Pakalpojumi izglītības nozarē***

Saskaņā ar Eiropas Savienības (ES) Tiesu praksi un Eiropas komisijas (EK) skaidrojumu[[2]](#footnote-2), **valsts izglītības sistēmas ietvaros nodrošinātā valsts izglītība**, ko finansē un uzrauga valsts, var tikt uzskatīta par nesaimniecisko darbību. Valsts, “*izveidojot un uzturot šādu valsts izglītības sistēmu, kas finansējumu galvenokārt saņem no valsts budžeta, nevis skolēniem vai viņu vecākiem [..], nevēlas iesaistīties darījumos par atlīdzību, bet īsteno savus pienākumus pret iedzīvotājiem sociālajā, kultūras un izglītības jomā. Faktu, ka valsts izglītības pakalpojumi pēc būtības nav saimnieciskā darbība, neietekmē tas, ka skolēniem vai viņu vecākiem dažreiz jāmaksā mācību vai uzņemšanas maksa, kas palīdz segt sistēmas darbības izdevumus. Šādas iemaksas bieži vien sedz tikai nelielu daļu no konkrētā pakalpojuma patiesajām izmaksām un tādējādi nav uzskatāmas par atlīdzību par sniegto pakalpojumu*.”. Šāda samaksa nav uzskatāma par atlīdzību par sniegto pakalpojumu un minētās iemaksas nemaina to, ka valsts izglītības pakalpojumiem, ko **pārsvarā finansē valsts**, nav saimnieciska rakstura. Šis princips ir attiecināms arī uz privātām izglītības iestādēm, kas īsteno izglītības pasākumus valsts izglītības sistēmas ietvaros.

Līdz ar to, piešķirot atbalstu izglītības pasākumiem valsts izglītības sistēmas ietvaros[[3]](#footnote-3), ja maksu par izglītības pakalpojumu ir plānots piemērot, jāvērtē, vai ieņēmumi no maksas par pakalpojumu nepārsniegs 50% no kopējiem izdevumiem. Tikai tādā gadījumā, ja ieņēmumi no maksas par pakalpojumu nepārsniegs 50% no kopējiem izdevumiem, varēs secināt, ka atbalsts attiecīgajam subjektam netiks piešķirts saimniecisku darbību veikšanai, t.i. atbalsta pasākums tālāk nav jāvērtē atbilstoši KAKL 5.pantā minētajām komercdarbības atbalsta pazīmēm un līdz ar to nav jāpiemēro komercdarbības atbalsta nosacījumi.

1. ***Pakalpojumi kultūras nozarē***

Saskaņā ar ES Tiesu praksi un EK skaidrojumu[[4]](#footnote-4) kultūras un kultūrvēsturiskā mantojuma saglabāšanas jomā ietilpst ļoti plašs mērķu un darbību loks, tostarp muzeji, arhīvi, bibliotēkas, mākslas un kultūras centri vai telpas, teātri, operas nami, koncertzāles, arheoloģiskie objekti, pieminekļi, vēsturiskie objekti un celtnes, tradicionālās paražas un amatniecība, festivāli un izstādes, kā arī kultūras un mākslas izglītības pasākumi.

Atsevišķas ar kultūru, kultūrvēsturiskā mantojuma saglabāšanu un dabas aizsardzību saistītas darbības var, ņemot vērā to īpašo raksturu, būt organizētas nekomerciāli un tādējādi būt tādas, kurām nav saimnieciska rakstura. Tādējādi publiskais finansējums šādām darbībām var nebūt valsts atbalsts.

EK uzskata, ka publiskā finansējuma piešķiršanai kultūras vai kultūrvēsturiskā mantojuma saglabāšanas pasākumam, kas visai sabiedrībai pieejams bez maksas, kalpo tīri sociālam un kultūras mērķim, nav saimnieciska rakstura. Tāpat arī tad, ja no kultūras iestādes apmeklētājiem vai sabiedrībai pieejama kultūras, kultūrvēsturiskā mantojuma saglabāšanas vai dabas aizsardzības pasākuma dalībniekiem tiek prasīta samaksa, kas sedz tikai daļu no faktiskajām izmaksām, šim pasākumam tik un tā nav saimnieciska rakstura, jo šādu samaksu nevar uzskatīt par reālu atlīdzību par sniegto pakalpojumu[[5]](#footnote-5).

Turpretī tādi kultūras vai kultūrvēsturiskā mantojuma saglabāšanas pasākumi (tostarp dabas aizsardzības pasākumi), kurus pārsvarā (ieņēmumi par pakalpojumu pārsniedz 50% no kopējiem izdevumiem) finansē no apmeklētāju vai lietotāju maksām vai ar citiem komerciāliem līdzekļiem (piemēram, komerciālas izstādes, kinoteātri, komerciāli koncerti un festivāli, mākslas skolas, kuras pārsvarā finansē no mācību maksas), būtu jākvalificē kā saimnieciska rakstura pasākumi. Tāpat arī kultūrvēsturiskā mantojuma saglabāšanas vai kultūras pasākumi, no kuriem labumu gūst vienīgi atsevišķi uzņēmumi, nevis sabiedrība (piemēram, privātas komercsabiedrības lietošanā esošas vēsturiskas ēkas restaurācija), parasti būtu kvalificējami kā saimnieciska rakstura pasākumi[[6]](#footnote-6).

Papildus EK norāda, ka daudzi kultūras vai kultūrvēsturiskā mantojuma saglabāšanas pasākumi objektīvi ir neaizstājami (piemēram, valsts arhīvu, kuros atrodas unikāli dokumenti, pārvaldība) un tādējādi tiem nav reāla tirgus. Komisija uzskata, ka arī šie pasākumi kvalificētos kā tādi, kam nav saimnieciska rakstura[[7]](#footnote-7).

Ņemot vērā augstāk minēto EK skaidrojumu ar jēdzienu “darbība”/”pasākums” (angliski – activity) tiek saprasts gan darbību/pasākumu kopums - paražas un amatniecība, kultūrvēsturiskā mantojuma saglabāšanas vai dabas aizsardzības pasākums u.tml., gan atsevišķa iestāde vai objekts - muzejs, arhīvs, bibliotēka, mākslas centrs vai telpas, teātris, operas nams, koncertzāle, arheoloģiskais objekts u.tml., kā arī konkrēts kultūras/mākslas pasākums – festivāls, izstāde, kultūras un mākslas izglītības pasākums, koncerts u.tml.

Līdz ar to, piešķirot atbalstu pasākumiem kultūras nozarē, ir jāvērtē, vai ieņēmumi no maksas par pakalpojumu nepārsniegs 50% no kopējiem izdevumiem. Tikai tādā gadījumā, ja ieņēmumi no maksas par pakalpojumu nepārsniegs 50% no kopējiem izdevumiem, varēs secināt, ka atbalsts attiecīgajam subjektam tiks piešķirts nesaimniecisku darbību veikšanai, t.i. atbalsta pasākums nav jāvērtē atbilstoši KAKL 5.pantā minētajām komercdarbības atbalsta pazīmēm un līdz ar to nav jāpiemēro komercdarbības atbalsta nosacījumi.

1. ***Pakalpojumi sporta nozarē***

Sports kopumā nav izslēgts no komercdarbības atbalsta kontroles jomas, un tāpēc sporta pasākumi vispārējā kartībā ir vērtējami pēc visām komercdarbības atbalsta pazīmēm, un, ja tās visas izpildās, tad pasākums ir uzskatāms par komercdarbības atbalstu.

Vienlaicīgi EK ir atzinusi, ka atbalsts amatieru sporta attīstībai vai iedzīvotāju aktīva un veselīga dzīvesveida veicināšanai un jauniešu sportam, visticamāk, nesatur komercdarbības atbalsta elementus.

Vienlaikus EK savos lēmumos attiecībā uz sporta nozari ir atzinusi, ka sporta organizāciju darbības var tikt kvalificētas kā iesaistīšanās ekonomiskās aktivitātēs (pasākumam ir saimniecisks raksturs), kam var būt ietekme uz ES kopējo tirgu, tai skaitā atbalsts šai nozarei var radīt konkurences kropļojumu. Proti, sporta klubi/organizācijas veic saimniecisko darbību, piemēram, pārdodot biļetes uz sporta pasākumiem[[8]](#footnote-8), pārdodot apraides tiesības vai noslēdzot sponsorēšanas vai reklāmas līgumus, un citādi komerciāli izmantojot sporta pasākumus. Savukārt profesionālais sports ir liela un strauji augoša ekonomikas nozare[[9]](#footnote-9). Tāpat EK un ES Tiesas nolēmumu praksē definēts, ka par “uzņēmumu” (saimnieciskās darbības veicēju) komercdarbības atbalsta normu izpratnē tiek uzskatīts arī, piemēram, sporta klubs, biedrība vai asociācija, kura saņem finansējumu sporta kluba darbības nodrošināšanai, kas piedalās starptautiska līmeņa līgu sacensībās, kā arī profesionālais sportists\*.

Komercdarbības atbalsta noteikumi ir piemērojami tikai tad, ja labumu no atbalsta pasākuma gūst saimnieciskās darbības veicējs vai pasākumam ir saimniecisks raksturs, līdz ar to ir jāizvērtē, vai pasākumam ir saimniecisks raksturs un vienlaicīgi izpildās visas KAKL minētās komercdarbības atbalsta pazīmes. Proti, jāvērtē, vai atbalsts tiks sniegts profesionālajam\* sportam/sportistam (t.i. vai atlīdzība sportistiem pārsniedz šīs nodarbošanās izmaksas un veido ievērojamu daļu no sportista ienākumiem) vai arī atbalstīts tiek amatieru sports/sportists, kā arī, ja atbalsts tiek sniegts sporta infrastruktūrai, vai sporta pakalpojums infrastruktūrā tiek sniegts amatieru sportam (piemēram, jebkuram sabiedrības loceklim, t.sk. bērniem, pusaudžiem un jauniešiem), vai arī subjekts darbojas arī sporta objektu nomas tirgū, sniedzot pakalpojumus tur, kur darbojas jebkurš līdzīgs tirgus dalībnieks[[10]](#footnote-10).

Attiecīgi tikai tad, ja varēs secināt, ka atbalsts attiecīgajam subjektam tiks piešķirts saimniecisku darbību veikšanai atbalsts un vienlaicīgi izpildās visas KAKL minētās komercdarbības atbalsta pazīmes, tas kvalificēsies kā komercdarbības atbalsts konkrētam uzņēmumam (klubam/sportistam), un tad attiecīgi ir jāpiemēro attiecīgais komercdarbības atbalsta regulējums. Atbalstam piemērojamo normatīvo regulējumu izvēlas atbalsta sniedzējs, ņemot vērā pasākuma nosacījumus.

\*NB! “profesionālais sports” ir nodarbošanās ar sportu algota darba vai apmaksātu pakalpojumu veidā neatkarīgi no tā, vai starp profesionālo sportistu un attiecīgo sporta organizāciju ir noslēgts oficiāls darba līgums, ja atlīdzība pārsniedz šīs nodarbošanās izmaksas un veido ievērojamu daļu no sportista ienākumiem. Ceļa un izmitināšanas izdevumus, lai piedalītos sporta pasākumā, šajā regulā neuzskata par atlīdzību[[11]](#footnote-11).

1. Tie ir nosacījumi, kas izriet no Līguma par Eiropas Savienības darbību 107.panta, kas tālāk nostiprināti ES tiesību aktos, savukārt, nacionālā līmenī šo jomu regulē Komercdarbības atbalsta kontroles likums. [↑](#footnote-ref-1)
2. Sk. Komisijas paziņojuma par valsts atbalsta jēdzienu saskaņā ar Līguma par Eiropas Savienības darbību 107.panta 33.-37.punktu (pieejams: <http://eur-lex.europa.eu/legal-content/LV/TXT/?uri=CELEX:52016XC0719(05)>) 2.5.sadaļu. [↑](#footnote-ref-2)
3. Latvijas valsts izglītības sistēma sastāv no pirmskolas izglītības, pamatizglītības, vidējās izglītības un augstākās izglītības <http://www.aic.lv/portal/izglitiba-latvija>, attiecīgi, lūdzam ņemt vērā, ka, piemēram, uz atbalstu pieaugušo pilnveides izglītībai, kas neietilpst valsts izglītības sistēmas ietvaros Latvijā, 50% izdevumu/ienākumu proporcija uz to nav attiecināma. [↑](#footnote-ref-3)
4. Skatīt Komisijas paziņojuma par valsts atbalsta jēdzienu saskaņā ar Līguma par Eiropas Savienības darbību 107.panta 33.-37.punktu (pieejams: http://eur-lex.europa.eu/legal-content/LV/TXT/?uri=CELEX:52016XC0719(05)) [↑](#footnote-ref-4)
5. Turpat 34.punkts. [↑](#footnote-ref-5)
6. Turpat 35.punkts. [↑](#footnote-ref-6)
7. Turpat 36.punkts. [↑](#footnote-ref-7)
8. Skatīt, piemēram, EK lēmumu State aid N 164/2010 – Germany Leipziger Reit- und Rennverein Scheibenholz [↑](#footnote-ref-8)
9. World Economic Forum, Davos, 2009. In: Communication form the Commission: Developing the European Dimension in Sport. COM (2011) [↑](#footnote-ref-9)
10. SA.33575 (2013/NN) – Czech Republic: Support from central government to non-profit sport facilities. [↑](#footnote-ref-10)
11. Komisijas 2014.gada 17.jūnija Regulas (ES) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108.pantu, 2.panta 143.punktā dotā definīcija [↑](#footnote-ref-11)